বিহারে ২৪০০ মেগাওয়াটের পাওয়ার প্ল্যান্ট তৈরি করছে আদানি পাওয়ার!

ওয়েব ডেস্ক : সামনেই বিধানসভা নির্বাচন হতে চলেছে বিহারে (Bihar)। ইতিমধ্যে সে রাজ্যে শুরু হয়ে গিয়েছে রাজনৈতিক প্রচার। কিন্তু এর মাঝেই বিহারে বড় বিনিয়োগের কথা ঘোষণা করল আদানি পাওয়ার (Adani Power)। বিহারে ২৪০০ মেগাওয়াটের একটি পাওয়ার প্ল্যান্ট করবে তারা। যার জন্য ২৬ হাজার ৪৮২ কোটি টাকা বিনিয়োগ করবে তারা।

এ নিয়ে আদানি গ্রুপের তরফে একটি বিবৃতি প্রকাশ করা হয়েছে। সেখানে বলা হয়েছে, ইতিমধ্যে বিহারের (Bihar) স্টেট পাওয়ার জেনারেশেনের সঙ্গে ২৫ বছরের চুক্তি করেছে তারা। এই প্রকল্প তৈরি হবে ভাগলপুরের পিরপিরপাইনতিতে। এই প্রকল্পের জন্য টেন্ডার ডাকা হয়েছিল। সেখানে সর্বনিম্ন দরে এই প্রকল্প হাতে নিয়েছে আদানি গ্রুপ। আদানি পাওয়ার (Adani Power) কিলোওয়াট প্রতি ঘন্টা ৬.০৭৫ টাকা দর দিয়েছে।

আরও খবর : “উন্নয়নের জন্য শান্তি জরুরি,” মণিপুরে দাঁড়িয়ে বিরাট বার্তা মোদির

জানা যাচ্ছে, ভাগলপুরের পিরপিরপাইনতিতে ৮০০ মেগাওয়াটের মোট তিনটি প্ল্যান্ট তৈরি করা হবে। আগামী পাঁচ বছরের মধ্যে বিদ্যুৎ উৎপাদন শুরু করা হবে বলে জানানো হয়েছে সংস্থার তরফে। পিটিআই-এর এক প্রতিবেদন অনুযায়ী, যে সময় এই প্রকল্প নির্মাণ হবে, সেই সময় কর্মসংস্থান হবে ১০ থেকে ১২ হাজার লোকের। আর প্ল্যান্ট পুরোপুরি তৈরি হয়ে গেলে ৩ হাজার লোকের কর্মসংস্থান হবে।

প্রসঙ্গত, আদানি পাওয়ার হল শিল্পপতি গৌতম আদানির নেতৃত্বাধীন আদানি গ্রুপের অধীনে থাকা একটি সংস্থা। এটি ভারতের অন্যতম বৃহত্তম বেসরকারি তাপবিদ্যুৎ উৎপাদনকারী সংস্থা। এটি বিদ্যুৎ উৎপাদন, সঞ্চালন এবং বিতরণের সঙ্গে জড়িত। এই সংস্থাটি তাপবিদ্যুৎ কেন্দ্র পরিচালনার পাশাপাশি সৌরবিদ্যুৎ প্রকল্পের মাধ্যমে নবায়নযোগ্য শক্তি খাতেও সম্প্রসারণ করছে।